ཉིན་འདི་གར་སྐད་འཕྲིན་གྱི་བར་སྟོང་གང་ཞིག་ཏུ་གསལ་འགྱུར་འདི་འདྲ་ཞིག་སྤེལ་འདུགབོད་ཨ་མདོ་རྔ་བའི༼ཨ་ཁམས༽སྡེ་བའི་གྲྭ་གྲོང་འདྲེས་མའི་ན་གཞོན་སྐོར་ཞིག་གིས༼འབར་ཞུན༽ཞེས་པའི་ཚགས་པར་ཞིག་ཕུད་དེ་སྤྱི་ཚོགས་སུ་བཀྲམས།དེ་བཀྲམས་མ་ཐག་རྩོམ་པོ་དག་ལ་རྡུང་རྡེག་དྲག་པོ་བྱས་པར་མ་ཟད་གྲི་མཚོན་གྱིས་གདོང་ལ་ཁྲམ་བརྒྱབ་པ་སོགས་ཐ་ན་རང་ཡུལ་ལོང་པ་ན་སྡོད་མི་བདེ་བའི་གནས་སུ་བཅལ་འདུགཚགས་པར་དེའི་ལངས་ཕྱོགས་དང་བརྗོད་དོན་གཙོ་བོ་ནི་ཆོས་ལུགས་སྒེར་སྡོམ་རང་ལུགས་པ་དག་གིས་ཉམས་ང་བའི་སྤྱི་ཚོགས་ཤིག་གི་སྟེང་ལ་འདྲ་མཉམ་མིན་པའི་སྤྱོར་བ་རྩོམ་གྱིན་པ་སེམས་ཀྱིས་མ་བཟོད་པའི་འོས་ལངས་ཤིག་རེད་འདོད།དེ་ལྟར་ན་མི་ཞིག་གི་གཞི་རྩའི་ཁེ་དབང་ལོངས་སུ་སྤྱོད་ནས་དགོན་པ་ཆེ་གེ་མོ་དང་བླ་སྤྲུལ་ག་གེ་མོ་རེ་རེའི་གདོང་ལ་འཛུབ་མོ་ཀེར་སྟངས་འདི་ནི་མི་སོ་སོའི་ལྟ་བ་གླེང་སྟངས་དང་བདེན་པ་བརྗོད་ཚུལ་ཞིག་ཡིན་ལ་ཡིན་ཡང་དགོས།ད་ལྟ་རྩོམ་པོ་དག་གིས་རྡུང་རྡེག་དྲག་པོ་སྨྱོང་སྟེ་ཕ་ཡུལ་གྱི་ལུང་པ་དང་རྒྱང་དུ་གྱེས་དགོས་ལ་ཉེ་ནའང་ཁྱེད་ཚོའི་ཕམ་ཁ་མིན་ལ་ཁོ་ཚོའི་རྒྱལ་ཁ་ཞིག་ཀྱང་ཡིན་མི་སྲིད།ནམ་ཞིག་དུས་རབས་ཀྱིས་དཔང་བོ་བྱས་ཏེ་ཁྱེད་ཚོ་ནི་ལོ་རྒྱུས་ཀྱི་རྡོ་རིང་རེ་རེ་ཡིན་ལ་ཡིན་པར་སྨོན།ཁོ་བོ་ནི་རྟག་པར་དགོན་པ་དང་བླ་སྤྲུལ་གང་རུང་ལ་དད་ཡིད་རྩ་ནས་མེད་པའི་སྤྱིར་བཏང་གི་མི་ཞིག་ཡིན་པས་དགོན་པ་དག་གི་ལམ་ལུགས་དང་བླ་སྤྲུལ་ཚོའི་སྤྱོད་ལམ་སོགས་ལ་སྐད་ཆ་ཅི་ཡང་བཤད་འདོད་མེད་ལ་བཤད་པའི་དགོས་པའང་རང་ལ་མཚོན་ན་མེད།རྒྱུ་མཚན་རང་ལ་མཚོན་ན་ཁོ་པ་ཅག་ལ་དད་པ་དང་ཡིད་ཆེས་རྩ་ནས་མེད་པས་སོ།།གང་ལྟར་ཐེངས་འདིར་རང་ཉིད་དང་ལངས་ཕྱོགས་གཅིག་པའི་གསར་བུ་སྐོར་ཞིག་ལ་འདི་འདྲའི་དཀའ་ངལ་ལ་ཕྲད་སྐབས་སེམས་ཀྱིས་མ་བཟོད་པར་ང་ནི་ཁྱེད་ཚོ་དང་མཉམ་དུ་ཡོད་ཞེས་པའི་བརྡ་ཞིག་དང་།འབྱུང་འགྱུར་ཡང་འདི་ལྟར་འགྲོ་དགོས་པའི་འབོད་སྐུལ་དང་རྒྱབ་སྐྱོར་ཞིག་གི་ཚབ་དུ་བྲིས་པ་ལགས།